寄孫之翰
作者：曾鞏
朝代：宋

paragraphs: 孫侯腹載天下書，崔嵬豈啻重百車。
伏羲以來可悉數，孰若自作何有餘。
更能議論恣傾倒，萬里一瀉崑崙渠。
誰爲胸中斡太極，元氣浩浩隨卷舒。
昔來諫官對天子，何穢不欲親芟鋤。
不容乃獨見磊落，出走並海飄長裾。
孫侯風節何所似，雪洗八荒看太虛。
親如國忠眼不顧，舊若張禹手所除。
歸來已絕褒貶筆，進用祇調敖倉儲。
合持詩書白虎論，更護日月金華居。
萬世根深固社稷，百年舊叟休田閭。
素識孤生愛茅屋，久將老母求山砠。
秋歸願事九江耯，夜出未倦安豐漁。
孔明苟欲性命遂，孟子豈病王公疏。
塵埃未得見此樂，太息一付西江魚。